Gesin beland met motor in rivier(Foto: Verskaf) Drie gesinslede het Maandag ’n noue ontkoming gehad toe hul sportnutsvoertuig van ’n laagwaterbrug in Endlaan in Centurion afgery en in die Hennopsrivier beland het. Lede van die Stad Tshwane se nooddienste is om 17:45 na die toneel ontbied waar hulle die motor in die rivier aangetref het. Die brug in Endlaan is Maandag vir verkeer gesluit deurdat versperrings in die pad geplaas is ná die aanhoudende reën wat sedert verlede week in dele van Pretoria uitgesak het. Volgens Charles Mabaso, woordvoerder van die nooddienste, kon die insittendes van die motor nie op die toneel of binne die voertuig gevind word nie. “Dit is aanvaar dat hulle deur die rivier meegesleur is,” sê Mabaso. Polisiebeamptes het die eienaar van die motor geïdentifiseer en die persoon gekontak. “Die eienaar, ’n man wie se ouderdom nie bekend is nie, het bevestig dat hy en sy tienerseun en ‑dogter daarin geslaag het om na veiligheid te swem nadat hul voertuig in die rivier beland het. Die motor is deur die sterk rivierstrome van die laagwaterbrug meegesleur. (Foto: Verskaf) “’n Lid van die publiek beweer die bestuurder van die sportnutsvoertuig het om die versperrings – wat gebruik is om die pad toe te maak – gery voordat dit in die rivier verdwyn het.” Dit was die tweede soortgelyke voorval wat in twee dae se tyd in dieselfde gebied plaasgevind het. ’n Isuzu-bakkie, wat steeds nie uit die Hennopsrivier gehaal is nie, is Saterdag ook deur rivierstrome meegesleur. Verder is die nooddienste en polisie steeds op soek na vyf mense wat Saterdag deur ’n waterstroom in Olievenhoutbosch meegesleur is. Aanhoudende reën het tot oorstroming in informele nedersettings in dele van Mamelodi, Atteridgeville, Soshanguve en Cullinan gelei. Talle paaie is Maandag ook in die suidelike, oostelike en westelike dele van Pretoria weens oorstromings gesluit. “Ons doen weer eens ’n beroep op motoriste om nie oorstroomde laagwaterbrûe oor te steek nie en versigtig op die nat paaie te ry.”